S novim ruskim veleposlanikom u Zagrebu Anvarom Sarvarovičem Azimovim čini se da Moskva želi šire otvoriti vrata gospodarskoj suradnji s Hrvatskom. Posao na koji Rusija računa, ali i kroz koji u Hrvatsku namjerava dovesti svoje investicije, jest planirani remont transportnih helikoptera Mi-171Š iz sastava Eskadrile višenamjenskih helikoptera HRZ-a.



Budući da se korisnici u Europskoj uniji prvi put suočavaju s remontom svojih helikoptera Mi-171, pravi je to izazov i za MORH, čiji stručnjaci trebaju imati na umu kako remontnu dokumentaciju i uvjete za remont Mi-171 za sada posjeduju samo ruski zavodi kao originalni proizvođači. To za "Slobodnu Dalmaciju" ekskluzivno ističe Aleksandar Mihejev, generalni direktor ruske kompanije "Ruski helikopteri" i donedavni zamjenik direktora "Rosoboronoexporta", tvrtke koja godišnje od izvoza vojne opreme i tehnike zaradi više od 10 milijardi eura.

Međunarodni certifikat

– Veliki interes i želja ruske strane jest osposobiti jedan zrakoplovno-tehnički centar za remont i nadogradnju helikoptera Mi-171 u zemlji EU-a. Voljni smo izgraditi europsko središte za servise svih razina, nadogradnju i opskrbu pričuvnim dijelovima za ruske helikoptere Mi. Zašto to ne bi bila Hrvatska? Imate odlične pilote, već koristite naše helikoptere, a imate i infrastrukturu. Naravno, ako postoji želja za našom investicijom – kaže Mihejev.



Ovakva najava, bez obzira na sve vanjskopolitičke dvojbe, trebala bi zainteresirati i hrvatsku stranu, jer za rusku investiciju "tešku" 20 milijuna eura već "grizu" i češka, i slovačka, i litavska diplomacija. Svi oni računaju na tisuće helikoptera Mi-8 i Mi-171 koje koriste zemlje diljem svijeta. Stjecanje sposobnosti remonta i ostalih tehničkih i tehnoloških procesa, obuka stručnog osoblja i, na kraju, stjecanje međunarodnih certifikata koji reflektiraju iste sposobnosti, jedino su legalno mogući u suradnji s ruskim tvrtkama, tj. originalnim proizvođačem helikoptera.



Strateška odrednica razvoja Zrakoplovno-tehničkog centra (ZTC) kod Velike Gorice jest usvajanje remonta vojnih helikoptera iz obitelji Mi-8, koji se od osamostaljenja Hrvatske u ZTC-u uspješno održavaju. No, da bi ZTC postao i regionalno prepoznati centar izvrsnosti za te helikoptere, treba dopuniti i usvojiti sposobnost njihova remonta i nadogradnje.



– S certifikatima "Mila" ZTC bi se mogao razviti u ovlaštenu organizaciju koja bi pokrivala sve tehničke i edukativne aspekte što se tiče helikoptera iz obitelji Mi-8, te iste nudila velikom broju korisnika ovih helikoptera u okruženju Hrvatske i diljem svijeta.



Suradnja s Rusima u ZTC-u je već nekoliko puta odbačena. Zašto, nije baš najjasnije. U zadnje tri godine izbjegava se suradnja s ruskim delegacijama tvrtki "Oboronproma" i "Ruski helikopteri", što je iznimno nepovoljno za razvoj i tehničko osposobljavanje ZTC-a, te stjecanje certifikata koji su nužno potrebni za nastup na trećim tržištima.



Kako god se okrene, nema legalnog i suvremenog statusa tvrtke koja se bavi nekim tehnološkim oblikom vezanim uz helikoptere Mi-8 ako nije odobrena i kontinuirano podržavana od strane konstruktorskog biroa i proizvođača – ruskog "Mila". Ako suradnju s nama žele mnoge europske zemlje, zašto to ne želi i Hrvatska? – pita se Mihejev, inače, po vlastitu priznanju, veliki zaljubljenik u legendarni splitski košarkaški klub "Jugoplastika".

Izgubljene prilike

Ruska ponuda obuhvaća investiciju podizanja "Milova" regionalnog centra za rezervne dijelove, te bi se svi helikopteri Mi-8 europskih korisnika opskrbljivali dijelovima iz skladišta u Hrvatskoj. Dok je Hrvatska sve do sada bila rezervirana prema Rusiji, u Češkoj, Slovačkoj i Litvi nemaju takvih problema, nego pokušavaju za svoje zavode od ruske strane izvući što veću moguću korist.



Očito je da zemlje EU-a ne mogu bez suradnje s Ruskom Federacijom, i obrnuto. Ni ekonomske sankcije nisu od konačnog i presudnog značenja za mogućnost suradnje s istočnim privrednim divom. Tome u prilog ide, primjerice, suradnja Mađarske s Rusijom, od čega obje zemlje imaju znatnu ekonomsku korist.



Evo, dakle, prve inozemne gospodarske zadaće za premijera Tihomira Oreškovića. Pitanje je samo jedno: hoće li ruska investicija završiti u Hrvatskoj, ili ćemo se potvrditi kao majstori izgubljenih prilika?



Simulator 'otpisan' nakon 2011. godine



Partnerski pristup Rusije nakon isporuke helikoptera Mi-171 Hrvatskoj bio je vidljiv u suradnji na razvoju simulatora za ovaj tip helikoptera čiji je nositelj bio MORH. Stručna zrakoplovna i šira znanstvena zajednica u Hrvatskoj itekako bi imala koristi od ovog projekta, ponajprije u pozicioniranju u "high-tech" proizvodima te komercijalni učinak u participaciji sa svojim simulatorom u različitim programima zajedničke obuke unutar inicijative tzv. pametne obrane. Nažalost, projekt razvoja simulatora u MORH-u je prekinut s posljednjim danima 2011. godine.